Svarbus veiksnys, neleidžiantis migrantams persikelti per Egėjo jūrą, yra nuolatinis Turkijos ir Graikijos institucijų patruliavimas palei savo šalių pakrantes. Šiuo metu Graikijos ir Turkijos institucijos reguliariai keičiasi informacija. Per pirmuosius penkis 2016 m. mėnesius Graikijos pakrančių apsaugos tarnyba pranešė turkų kolegoms apie 120 paieškos ir gelbėjimo atvejus, o šie konkrečiai sureagavo 42 atvejais; nusiųsti 189 pranešimai apie 268 migrantų valtis, kuriuos gavusios Turkijos institucijos ėmėsi priemonių dėl 31 valties.

Nuo balandžio 4 d., kai pradėta grąžinti neteisėtus migrantus, pagal Pareiškimą iš Graikijos į Turkiją grąžinti iš viso 462 asmenys, kurie neteisėtai kirto sieną po kovo 20 d. ir nepaprašė prieglobsčio arba savanoriškai atšaukė prašymą suteikti prieglobstį, įskaitant savanoriškai grįžusį 31 sirą. Kitų šalių piliečiai – tai pakistaniečiai, afganistaniečiai ir iraniečiai, taip pat asmenys iš Irako, Indijos, Kongo, Alžyro, Šri Lankos, Maroko, Nepalo, Somalio, Dramblio Kaulo Kranto, Egipto ir Palestinos Administracijos. 2016 m. iš Graikijos į Turkiją iš viso sugrąžinti 1 546 neteisėti migrantai.

Grąžinimo tempas buvo lėtesnis, negu tikėtasi, nes užtruko prieglobsčio specialistų komandiravimas ir mokymas ir prašymų suteikti prieglobstį nagrinėjimui skirtų patalpų migrantų antplūdžio valdymo centruose parengimas. Prieglobsčio prašymų skaičius gerokai padidėjo: prieglobsčio paprašo praktiškai visi nuo kovo 20 d. neteisėtai į Graikijos salas atvykstantys migrantai. Neišnagrinėtų prašymų apeliacijos komitetai, kurie kompetentingi svarstyti visus po 2016 m. balandžio 20 d. į Graikijos salas atvykusių prieglobsčio prašytojų pateiktus apeliacinius skundus dėl Graikijos prieglobsčio tarnybos priimtų pirmosios instancijos sprendimų dėl nepriimtinumo, svarstydami sprendimus užtruko. Daugumoje sprendimų pakeisti pirmosios instancijos sprendimai dėl nepriimtinumo: iki šiol priimta su 70 asmenimis susijusių sprendimų dėl apeliacinių skundų, ir tik dviem atvejais patvirtinti pirmosios instancijos sprendimai dėl nepriimtinumo.

2.2 Teisiniai veiksmai

Siekdamos užtikrinti, kad būtų visapusiškai laikomasi ES ir tarptautinės teisės, ir Graikija, ir Turkija ėmėsi kelių teisinių ir administracinių priemonių. Graikijos institucijos sutarė toliau keisti savo teisės aktus, kad būtų įsteigta nauja Apeliacinė institucija ir nauji apeliaciniai komitetai, atsakingi už Graikijos prieglobsčio tarnybos priimtų sprendimų dėl tarptautinės apsaugos prašymų teisminę peržiūrą.

Be patikinimų, kad visiems grąžintiems sirams po grąžinimo bus suteikta laikina apsauga, Turkijos institucijos pateikė Komisijai papildomų raštiškų patikinimų, kad kiekvienas tarptautinės apsaugos prašantis asmuo, kuris yra ne iš Sirijos, bus apsaugotas nuo grąžinimo (refoulement), laikantis tarptautinių standartų pagal galiojantį Užsieniečių ir tarptautinės apsaugos įstatymą. Turkija taip pat priėmė reglamentą dėl darbo leidimų tarptautinės apsaugos prašantiems asmenims ir tarptautinės apsaugos statuso turėtojams. Ji taip pat pradėjo įgyvendinti veiksmų planą, kuriuo siekiama gerokai sumažinti dar neišnagrinėtų tarptautinės apsaugos prašymų skaičių (12 000–13 000 per mėnesį), ir tai labai paspartins asmenų ne iš Sirijos pateiktų prieglobsčio prašymų nagrinėjimą. Siekiama, kad taip paspartinus darbą visi nauji prašymai suteikti tarptautinę apsaugą bus išnagrinėti per šešis mėnesius. Turkija taip pat sutiko leisti ES reguliariai stebėti į Turkiją grąžintų sirų ir asmenų ne iš Sirijos padėtį, be kita ko, patekti į pabėgėlių stovyklas ir centrus, ir sudarė susitarimą su Jungtinių Tautų vyriausiojo pabėgėlių reikalų komisaro biuru, kad būtų suteikta galimybė patekti į užsieniečių registracijos centrus ir stebėti, kaip vykdomos tarptautinės apsaugos procedūros. Pirmieji vizitai į tas stovyklas ir užsieniečių registracijos centrus jau įvyko. Turkijos Parlamentas patvirtino, kad ES ir Turkijos readmisijos susitarimo nuostatos dėl trečiųjų šalių piliečių galioja nuo birželio 1 d. Gegužės 18 d. Prezidentūra pasirašė atitinkamą įstatymą, ir gegužės 20 d. jis buvo paskelbtas Turkijos oficialiajame leidinyje. Jau sudarytos visos sąlygos, kad visas readmisijos susitarimas, įskaitant nuostatas dėl trečiųjų šalių piliečių, įsigaliotų anksčiau. Tačiau dar reikia Turkijos ministrų tarybos sprendimo dėl įstatymo taikymo, kad būtų galima realiai vykdyti trečiųjų šalių piliečių readmisiją.

Komisija toliau rėmė Graikiją teikdama jai visą medžiagą, pagrindžiančią išvadą, kad Turkija yra saugi trečioji šalis ir (arba) pirmoji prieglobsčio šalis, kaip apibrėžta Prieglobsčio suteikimo procedūros direktyvoje, kad neteisėtus migrantus, kurie nuo 2016 m. kovo 20 d. neteisėtai atvyko į Graikijos salas per Turkiją, būtų galima grąžinti pagal ES ir Turkijos pareiškimo sąlygas.

2016 m. gegužės 5 d. Komisija Graikijos institucijoms raštu pateikė naujausias išvadas apie priemones, kurių ėmėsi Turkija. Komisijos nuomone, Turkija ėmėsi visų 2016 m. kovo 16 d. komunikate nurodytų reikalingų teisėkūros ir kitų priemonių, kad Graikija galėtų individualiai išnagrinėtus prieglobsčio prašymus, kuriuos pateikė tiek sirai, tiek asmenys ne iš Sirijos, kurie nuo 2016 m. kovo 20 d. neteisėtai atvyko į Graikijos salas per Turkiją, skelbti nepriimtinais pagal Prieglobsčio suteikimo procedūros direktyvos 33 straipsnio 2 dalies b arba c punktą. Be to, 2016 m. gegužės 20 d. Teisingumo ir vidaus reikalų tarybos posėdyje valstybės narės nurodė, kad jos pritaria šioms išvadoms.

ES ir Turkijos pareiškime aiškiai nurodyta, kad visi prašymai suteikti prieglobstį turi būti svarstomi individualiai, laikantis ES ir tarptautinės teisės, įskaitant negrąžinimo (non refoulement) principą. Iki 2016 m. birželio 12 d. iš 1 429 prašymų suteikti prieglobstį, kuriuos pateikė asmenys, nuo 2016 m. kovo 20 d. atvykę į Graikijos salas iš Turkijos, 267 Graikijos prieglobsčio tarnybos buvo paskelbti nepriimtinais. Visi prašymai suteikti prieglobstį išnagrinėti individualiai.

Iki 2016 m. birželio 12 d. Graikijos apeliacijos komitetams dėl šių sprendimų pateikti 252 apeliaciniai skundai. Graikijos apeliacijos komitetai patenkino 70 apeliacinių skundų ir priėmė 2 sprendimus atmesti apeliacinį skundą. Visi apeliaciniai skundai išnagrinėti individualiai. Vienas iš dviejų prašytojų, kurių apeliacinis skundas buvo atmestas, apskundė sprendimą Graikijos administraciniam teismui, reikalaudamas, kad apeliacinis skundas turėtų stabdomąjį poveikį (kol nepriimtas sprendimas dėl apeliacinio skundo, asmuo liks Graikijoje). Teismo sprendimas dėl apeliacinio skundo stabdomojo poveikio dar nepriimtas.

Pastarojo meto patirtis aiškiai rodo, kad Prieglobsčio suteikimo procedūros direktyvoje numatytos apsaugos priemonės, kaip nurodyta kovo 16 d. komunikate, galioja ir jų laikomasi. Teikiant paramą (per Pabėgėlių Turkijoje rėmimo priemonės lėšomis finansuojamus projektus) ir didinant Turkijos prieglobsčio ir priėmimo pajėgumus individualus prieglobsčio prašymų vertinimas taps dar paprastesnis. Tai rodo, kad iki šiol Pareiškimas įgyvendinamas neužtikrintai.